จับตเงินเฟ้อปีหน้าสินค้ายังแพง
สถานการณ์น้ำท่วมขังในขณะนี้เริ่มดีขึ้นเป็นลำดับ แม้จะมีบางพื้นที่ที่น้ำยังลดลงไม่หมด
13 ธ.ค. 2554

สถานการณ์น้ำท่วมขังในขณะนี้เริ่มดีขึ้นเป็นลำดับ แม้จะมีบางพื้นที่ที่น้ำยังลดลงไม่หมด 
โดย...ศูนย์วิจัยกสิกรไทย
สถานการณ์น้ำท่วมขังในขณะนี้เริ่มดีขึ้นเป็นลำดับ แม้จะมีบางพื้นที่ที่น้ำยังลดลงไม่หมด 
ภาวะอุทกภัยครั้งใหญ่สร้างความเสียหายต่อแหล่งผลิตสินค้าการเกษตรและอุตสาหกรรม และเป็นอุปสรรคต่อการขนส่งสินค้า ทำให้ราคาสินค้าในหมวดอาหารและเครื่องดื่ม โดยเฉพาะราคาในกลุ่มอาหารสดสูงขึ้น 
ผลกระทบน้ำท่วมปี 2554 ต่อทิศทางราคาสินค้าผู้บริโภคบางประเภท เช่น สินค้าในหมวดอาหารและค่าที่อยู่อาศัยน่าจะทยอยลดลงในช่วงหลายเดือนข้างหน้า ตามสถานการณ์น้ำท่วมที่คลี่คลายลงตามลำดับ 
ขณะที่ผลของการตรึงค่าเอฟทีราคาไฟฟ้า ความเป็นไปได้ที่ภาษีสรรพสามิตน้ำมันดีเซลจะไม่ถูกปรับขึ้นรอบเดียวทั้งหมด และการเลื่อนช่วงการปรับขึ้นค่าจ้างแรงงานออกไปเป็นเดือน เม.ย. 2555 ก็น่าจะทำให้อัตราเงินเฟ้อมีแนวโน้มชะลอตัวลงในช่วงไตรมาสแรกปี 2555




 
อัตราเงินเฟ้อทั่วไปขยับขึ้นร้อยละ 0.21 (MoM) จากเดือนก่อนหน้า ในเดือน พ.ย. ต่อเนื่องจากที่ปรับขึ้นร้อยละ 0.19 ในเดือน ต.ค. และเมื่อเทียบกับช่วงเดียวกันปีก่อน อัตราเงินเฟ้อทั่วไปเดือน พ.ย. อยู่ที่ระดับร้อยละ 4.19 (YoY) เท่ากับในเดือน ต.ค.
โดยผลกระทบจากน้ำท่วมที่หนุนราคาสินค้าในหมวดอาหาร/เครื่องดื่ม (เพิ่มร้อยละ 0.53 MoM) หักล้างผลของการปรับตัวลงของราคาขายปลีกน้ำมันในประเทศที่กดดันราคาสินค้าในหมวดที่ไม่ใช่อาหารและเครื่องดื่ม (ลดลงร้อยละ 0.01 MoM) ได้ทั้งหมด 
อัตราเงินเฟ้อพื้นฐานขยับขึ้นเล็กน้อยร้อยละ 0.03 (MoM) และร้อยละ 2.9 (YoY) ในเดือน พ.ย. จากร้อยละ 2.89 (YoY) ในเดือน ต.ค. 
แนวโน้มเงินเฟ้อไทยปี 2555 : เงินเฟ้อทั่วไปทรงตัวสูง เงินเฟ้อพื้นฐานขยับขึ้น
ศูนย์วิจัยกสิกรไทย คาดว่าแนวโน้มอัตราเงินเฟ้อทั่วไปของไทย น่าจะเข้าสู่ช่วงผ่อนคลายลงชั่วคราว ในช่วงไตรมาสแรก 1 ปี 2555 หลังจากที่ปรับตัวอยู่ในระดับสูงกว่าร้อยละ 4 อย่างต่อเนื่องในช่วง 3 ไตรมาสสุดท้ายของปี 2554 เนื่องจากผลกระทบน้ำท่วมต่อทิศทางราคาสินค้าผู้บริโภคบางรายการ เช่น สินค้าในหมวดอาหารสดและค่าที่อยู่อาศัยน่าจะทยอยลดลงตามลำดับ ตามสถานการณ์น้ำท่วมที่คลี่คลายลงในช่วงหลายเดือนข้างหน้า 
ขณะที่ผลของการตรึงค่าเอฟทีความเป็นไปได้ที่การปรับขึ้นภาษีสรรพสามิตน้ำมันดีเซลจะเป็นไปอย่างค่อยเป็นค่อยไป และการเลื่อนช่วงการปรับขึ้นค่าจ้างแรงงานแบบก้าวกระโดดออกไปเป็นเดือน เม.ย. 2555 
ก็น่าจะช่วยบรรเทาแรงกดดันเงินเฟ้อในช่วงไตรมาสแรกของปีลงด้วยอีกทางหนึ่ง 
กระนั้นก็ดี อัตราเงินเฟ้ออาจถูกผลักดันขึ้นเมื่อเทียบเดือนต่อเดือน (MoM) อย่างมีนัยสำคัญอีกครั้งในช่วงไตรมาส 2/2555 เมื่อการปรับขึ้นค่าจ้างแรงงานแบบก้าวกระโดดเริ่มมีผลบังคับใช้ในเดือน เม.ย. 2555 
สำหรับภาพรวมของแนวโน้มเงินเฟ้อทั้งปีนั้น ศูนย์วิจัยกสิกรไทย คาดว่า อัตราเงินเฟ้อทั่วไปในปี 2555 จะยังคงทรงตัวสูงในระดับใกล้เคียงกับปี 2554 ที่ระดับประมาณร้อยละ 3.9 (กรอบคาดการณ์ร้อยละ 3.54.5) ขณะที่อัตราเงินเฟ้อพื้นฐานในปี 2555 อาจจะยังขยับขึ้นต่อเนื่องไปที่ร้อยละ 3 (กรอบคาดการณ์ร้อยละ 2.6-3.6) จากตัวเลขคาดการณ์ที่ร้อยละ 2.4 ในปี 2554
ทั้งนี้ แม้ว่าทิศทางเงินเฟ้อในภาพรวมอาจถูกปกคลุมไปด้วยภาพใหญ่จากสัญญาณความไม่แน่นอน ชะลอตัวและ/หรือถดถอย ของเศรษฐกิจโลก ที่น่าจะมีผลฉุดรั้งการขยับขึ้นของราคาน้ำมันในตลาดโลกไว้บ้างบางส่วน (ศูนย์วิจัยกสิกรไทย คาดว่า ราคาเฉลี่ยน้ำมันดิบดูไบในปี 2555 อาจอยู่ในกรอบประมาณ 95-110 เหรียญสหรัฐต่อบาร์เรล เทียบกับราคาเฉลี่ยน้ำมันดิบดูไบสำหรับกรณีพื้นฐานในปี 2554 ที่คาดว่าจะอยู่ที่ระดับประมาณ 105.8 เหรียญสหรัฐต่อบาร์เรล) 
อย่างไรก็ดี ทิศทางราคาพลังงานในประเทศของไทยเอง อาจมีช่วงเวลาที่ไม่ปรับตัวลงสอดคล้องกันในทันที โดยเฉพาะอย่างยิ่งหลังจากที่ มาตรการพลังงานตามที่รัฐบาลประกาศไว้สิ้นสุดลง อนึ่งตามกำหนดการเดิม การลดภาษีสรรพสามิตน้ำมันดีเซลจะสิ้นสุดในวันที่ 31 ธ.ค. 2554 ขณะที่การกลับมาเก็บเงินเข้ากองทุนน้ำมันฯ ในส่วนของน้ำมันเบนซิน แก๊สโซฮอล์ และดีเซล การเริ่มทยอยขยับขึ้นราคาก๊าซ LPG/NGV ในภาคขนส่ง ตลอดจนการยกเลิกบริการรถเมล์รถไฟฟรี จะเริ่มมีผลตั้งแต่วันที่ 16 ม.ค. 2555 
นอกจากนี้ ทิศทางเงินเฟ้อของไทยปี 2555 ยังมีแรงหนุนสำคัญจากปัจจัยอื่นๆ ในระหว่างปีเพิ่มเติมอีก อาทิ การปรับเพิ่มค่าจ้างแรงงานในอัตราก้าวกระโดดประมาณร้อยละ 35.739.5 ในวันที่ 1 เม.ย. 2555 ซึ่งย่อมจะมีผลต่อเนื่องต่อต้นทุนของผู้ประกอบการ และกระบวนการส่งผ่านมายังราคาสินค้าผู้บริโภคในช่วงเวลาหลังจากนั้น ตลอดจนโครงการรับจำนำข้าวที่แม้จะเริ่มดำเนินการแล้วในปี 2554 ก็จะยังคงมีผลต่อการผลักดันราคาสินค้าในกลุ่มอาหารต่อเนื่องในปี 2555 
ขณะที่มาตรการสนับสนุนรายได้และกระตุ้นการใช้จ่ายของรัฐบาล ก็อาจส่งผลหนุนเงินเฟ้อตามแรงผลักทางด้านอุปสงค์อีกทางหนึ่งด้วยเช่นกัน